Sie Dziun

Sie Dziun (paprastąja kinų: 谢军; tradicine kinų: 謝軍; pinjinas: Xie Jun: Xie – pavardė; g. 1970 m. spalio 30 d. Baodinge, Kinija) – kinų šachmatininkė, septintoji istorijoje bei keturis kartus laimėjusi pasaulio moterų šachmatų čempionatus. Šachmatų didmeistrė (moterų nuo 1991, vyrų nuo 1993 m.), šachmatų teisėja.

Vaikystė 
Gimė Baodinge. Augo Pekine. Nuo 6 metų tėvas ją pradėjo mokyti žaisti kiniškais šachmatais (siangcį). Netrukus jis pats tapo dukters pirmąja " auka". Tai paskatino tėvo entuziazmą: jis dviračiu vežiojo Dziun į vietas, kur būdavo žaidžiama kiniškais šachmatais, stebėdavo dukters žaidimą, o grįžtant namo, analizuodavo jos padarytas klaidas. Netrukus parkų žaidėjus, kurie daugiausia buvo žymiai už ją vyresni, ji pradėjo aplošinėti. Kai jai suėjo 10 metų, tapo Pekino merginų kiniškų šachmatų čempione. Sporto organizatoriai patarė jai pereiti prie vakarietiškų šachmatų, paskyrė šachmatų trenerį. Nuo 1981 m. pradėjo lankyti Pekino vaikų rūmus, kur buvo šachmatų būrelis.

1982 m. buvo iškilęs klausimas ką daryti toliau – norint daryti pažangą šachmatuose, reiktų daugiau užsiiminėti. Mergaitė mokėsi gerai ir tėvai pradėjo abejoti, ar ne geriau būtų, jei vietoj šachmatų, ji įgytų gerą išsilavinimą. Tačiau Dziun buvo pastebėjusi, kad ir nedaug laiko skirdama mokymuisi, ji gauna aukštus pažymius ir įtikino tėvus, kad ir žaisdama šachmatais baigs universitetą. Nuo to laiko prasidėjo jos šachmatininkės karjera.

Jaunystė 
Jau po dvejų metų, 1984 m. ji tampa Kinijos merginų iki 16 m. čempione (9 taškai iš 9) ir patenka į Kinijos moterų čempionatą. Jame Sie Dziun užima 6-ąją vietą ir tampa jauniausiąja šachmatų meistre Kinijoje. 1985 m. šalies merginų čempionate pakartoja praėjusių metų rezultatą ir vėl patenka į Kinijos moterų čempionatą, kur užima 3-iąją vietą.

Ji ir toliau gerina žaidimą. Antai, 1988 m. Adelaidėje vykusiame pasaulio merginų iki 20 m. čempionate, surinkusi 9,5 taško iš 13 (Tiek pat, kaip ir sidabro bei bronzos medalininkės) užima 4-ą vietą.
1989 m. tampa Kinijos moterų šachmatų čempione. Tais pat metais užėmė pirmąją vietą atvirajame Kinijos jaunimo šachmatų čempionate, kuriame dalyvavo ir vaikinai.

Pasaulio moterų šachmatų čempionatai 

Po dviejų sėkmingų turnyrų jos reitingas pakilo iki 2400 ir ji įgijo teisę žaisti 1990 m. moterų zoniniame šachmatų turnyre Šach Alame (Malaizija), kuriame pasidalijo su Peng Džaogin 1–2 vietas (po 9½ iš 10) ir pateko į tarpzoninį moterų šachmatų turnyrą.
1990 m. birželio–liepos mėn. Sie Dziun dalyvavo Gentingo, (Kvala Lumpūras) tarpzoniniame moterų šachmatų turnyre, kuriame užėmė -2-ąją vietą (12½ iš 17). ir pateko į tolesnį čempionato etapą.

Pasaulio moterų šachmatų čempionė 

Kandidačių turnyras įvyko 1990 m. spalio mėn. Boržomyje. Jame varžėsi 8 dalyvės. Pasibaigus turnyrui Sie Dziun ir Alisa Marič surinko po 4,5 taško iš 7 galimų ir dėl teisės žaisti mačą su pasaulio šachmatų čempione Maja Čiburdanidze 1991 m. vasario mėn. Belgrade tarpusavyje žaidė 8 partijų mačą. Sie Dziun laimėjo pirmąją partiją ir nors varžovė 3-ioje partijoje atsirevanšavo, tačiau Sie Dziun, laimėjusi dar dvi partijas, anksčiau laiko laimėjo mačą 4½ : 2½ (+3,-1,=3)
 ir įgijo teisę žaisti mačą su Maja Čiburdanidze dėl pasaulio čempionės titulo.

16-kos partijų mačas įvyko 1991 m. Maniloje. Jis prasidėjo dvejomis lygiosiomis, bet 3-ioje partijoje Sie Dziun laimėjo ir pirmavo. Tačiau Maja Čiburdanidzė laimi dvi partijas iš eilės ir išeina į priekį. Po to seka dvejos lygiosios, bet pretendentė, laimėjusi 8-ąją partiją, išlygina mačo rezultatą (4 : 4). Dar po dviejų lygiųjų Sie Dziun, laimėjusi ir 11-ąją partiją, vėl išeina į priekį. 12-oji baigiasi lygiosiomis, o 13-ąją laimi pretendentė – tad Sie Dziun persvara, likus trims partijoms, išauga iki dviejų taškų (7½ :5½). Mačas tęsėsi neilgai: po dvejų lygiųjų pasibaigė – 8½ : 6½ (+4,-2,=9) Sie Dziun naudai, kuri tapo 7-ąja pasaulio moterų šachmatų čempione.

1993 m. Monake 16 partijų mače su N. Joseliani Sie Dziun apgynė pasaulio čempionės titulą. Mačą pasaulio čempionė pradėjo dviem pergalėmis ir po 5 partijų jau pirmavo 4½ : ½. Ir nors N. Joseliani, laimėjusi 6-ąją partiją, kiek sušvelnino rezultatą, tačiau Sie Dziun per sekančias 5 partijas laimėjo dar tris kartus bei du kartus baigė lygiosiomis – tad mačas pasibaigė įtikinama Sie Dziun pergale – 8½ : 2½ (+7,-1,=3) ir ji išlaikė titulą.

1996 m. Chaene Sie Dziun pralaimėjo 16 partijų mačą dėl pasaulio čempionės titulo Siuzanai Polgar. Mačas jai susiklostė nesėkmingai. Nors Sie Dziun laimi pirmąją partiją, bet po dviejų lygiųjų pretendentė pasiekia dvi pergales iš eilės, o po dar vienų lygiųjų – vėl dvi pergales ir išeina į priekį trijų taškų skirtumu – 5½ : 2½. Pasaulio čempionės pastangos švelninti rezultatą neduoda vaisių: po dviejų sekančių lygiųjų varžovė vėl laimi. Ir nors 12-ąją partiją Sie Dziun laimi, bet tai negelbsti: 13-ąją laimi pretendentė ir mačas baigiasi 8½ : 4½ (+6,-2,=5) jos naudai. Siuzana Polgar tampa pasaulio moterų šachmatų čempione.

Tolesnės kovos dėl titulo 
Sekantis Kandidačių turnyras 1997 m. vyko Groningene, kuriame 10 dalyvių (tarp jų ir Sie Dziun) dviem ratais kovojo dėl teisės žaisti mačą su pasaulio čempione Siuzana Polgar. Pirmą ir antrą vietą užėmusios dalyvės: Alisa Galiamova ir Sie Dziun tarpusavyje dar turėjo sužaisti finalinį mačą, kuris turėjo išaiškinti, kuri žais mačą su pasaulio čempione. Jis turėjo vykti Šenjange, nes kinų sponsoriai buvo pirmieji pasiūlę 120 000 dol. prizinį fondą. Rusijos šachmatų federacija vėliau pasiūlė pusę mačo rengti Kazanėje. Prasidėjo derybos tarp Kinijos ir Rusijos šachmatų federacijų bet nepavyko susitarti, kur bus žaidžiama antroji mačo pusė, ar Kazanėje, kaip siūlė Rusijos šachmatų federacija, ar Šenjange, kaip siūlė Kinijos šachmatų federacija. Kadangi derybos nedavė vaisių, FIDE paliko mačo vietą Šenjange. Neatvykus į mačą nustatytu laiku A. Galiamovai,, teisėjas užfiksavo be kovos Sie Dziun pergalę 1-oje partijoje, o vėliau ir mače. Tad teisę į mačą dėl pasaulio čempionės titulo su S. Polgar įgijo Sie Dziun, bet mačas neįvyko. Įvykiai taip susiklostė, kad dėl pasaulio čempionės titulo žaidė neseniai iširusio kandidačių mačo varžovės.

Taip atsitiko todėl, kad S. Polgar paprašė atidėti mačą dėl sūnaus gimdymo iki liepos mėn, be to, jos netenkino mačo vieta pretendentės šalyje (Kinijoje). Pati S. Polgar bandė ieškoti kitos varžybų vietos, bet nesėkmingai: nerado rėmėjų nei Vengrijoje, nei JAV.. FIDE nepatenkino jos prašymo, po to dar diskvalifikavo ją ir surengė pasaulio čempionato mačą tarp kandidačių turnyro 1-2 vietos laimėtojų: A. Galiamovos ir Sie Dziun. Su tokiu FIDE sprendimu nesutiko S. Polgar. Nežiūrint to, mačas dėl pasaulio čempionės vardo įvyko. Jos pirmoji dalis prasidėjo 1999 m. liepos 30 d. Kazanėje ir baigėsi 4 : 4, o antroji dalis vyko Šenjange ir baigėsi rugpjūčio 23 d. Kinijoje sėkmingiau žaidė Sie Dziun, laimėjusi 4½ : 2½, o visą mačą – 8½ : 6½ (+5-3=7). Ji susigrąžino pasaulio moterų šachmatų čempionės titulą.

Nuo 2000 m. FIDE pakeitė pasaulio moterų šachmatų čempionato rengimo buvusią tvarką ir įvedė trumpųjų atkrentamųjų mačų tvarką. 2000 m. lapkričio-gruodžio mėn. Delyje vykusiame čempionate dalyvavo 61 žaidėja, tame tarpe, ir Sie Dziun, žaidusi nuo 2-o rato. Ji pasiekė finalą ir 4 partijų mače nugalėjo savo tautietę Sin Kanjing (+1-0=3) bei apgynė pasaulio čempionės titulą.
Kadangi 2001 m. pasaulio moterų šachmatų čempionate Sie Dziun nedalyvavo, ji prarado pasaulio šachmatų čempionės titulą. Jį iškovojo jos tautietė Džu Čen.

Šachmatų olimpiados 
Sie Dziun žaidė už Kinijos rinktinę nuo 1988 m. iki 2004 m. 8-iose šachmatų olimpiadose, išskyrus 1988 m., prie pirmos lentos. Jose sužaidė 94 partijas ir surinko 67 taškus (+50, =34, -10), kas sudaro 71,3% galimų taškų. Laimėjo 12 medalių: individualių – 2 sidabro ir 3 bronzos, komandinių – 3 aukso, 1 sidabro ir 3 bronzos.
Sie Dziun pasiekimai atskirose moterų šachmatų olimpiadose.

Knygos 
Savo kelią į šachmatų viršūnes ir 40 reikšmingiausių savo partijų išanalizavo 1998 m. anglų kalba išleistoje knygoje „Šachmatų čempionė iš Kinijos“.

Tolesnis gyvenimas 
2004 m. FIDE jai suteikė FIDE tarptautinio arbitro ir vyresniojo trenerio vardus.
Po 2004 m. retai bedalyvauja oficialiose varžybose: žinoma tik, kad 2005–2007 m., žaisdama už „Pekino patriotų“ komandą, dalyvavo Kinijos komandinėse varžybose. Po to, (2008–2015 m.), jos oficialiai žaistų partijų neužregistruota. 
2008–2012 m. teisėjavo Kinijos ir Azijos šachmatų varžybose.
2008 m. dirbo Pekino Sporto komisijoje, kur kuravo šachmatininkus ir kitus sportininkus. Ji yra ištekėjusi už šachmatų didmeistrio U Šaobino, augina dukterį.

Šaltiniai

Nuorodos 
  Sie Dziun interviu: "Aš nesu profesionalė"
 Sie Dziun  (anglų k.)
  Moterų pasaulio čempionės

Kinijos šachmatininkai
Pasaulio šachmatų čempionai
Šachmatų didmeistriai
Šachmatų teisėjai
Šachmatų treneriai